রঘুনাথ মন্দির
রঘুনাথ মন্দির হচ্ছে নিজস্ব শিখর সংবলিত সাতটি হিন্দু মন্দিরের সমষ্টি। এটি উত্তর ভারতের অন্যতম বড় মন্দির। এটি ভারতের জম্মু ও কাশ্মীর অঙ্গরাজ্যের জম্মুতে অবস্থিত। মন্দিরটি ১৮২২-১৮৬০ সালের ভেতর জামওয়াল রাজপুত গোষ্ঠির মহারাজা গুলাব সিং এবং তার পুত্র মহারাজা রনবির সিং তৈরি করেন। মন্দিরে অনেকগুলো দেবতার মূর্তি থাকলেও প্রধান দেবতা হচ্ছে বিষ্ণুর অবতার রাম। মন্দিরের পেঁচানো এবং স্বর্ণখচিত স্তম্ভগুলোতে মুঘল স্থাপত্যের চিহ্ন দেখা যায়, তবে প্রধান মন্দিরের উপর স্তম্ভটি শিখ স্থাপত্য অনুসারে তৈরি। দেয়ালের বিভিন্ন তাকে ৩০০টি বিভিন্ন দেবদেবীর মূর্তি দেখা যায়। প্রধান মন্দিরের ১৫ টি প্যানেলে বিভিন্ন চিত্রকর্ম রয়েছে, যেগুলো রামায়ন, মহাভারত এবং ভগবত গীতার কাহিনী অনুসারে অঙ্কিত।
কৃষ্ণ মন্দির (মাগুরা)
কিংবদন্তী অনুসারে, সাধক লোকনাথ গোস্বামী মগুরা অঞ্চলে জন্মগ্রহণ করেন। পরবর্তীতে তিনি গুরু শ্রীচৈতন্য দেবের সাথে দেখা করার পর তার শিষ্যত্ব গ্রহণ করেন। এসময় গুরুর নির্দেশে তিনি মাগুরা জেলার মহম্মদপুর অঞ্চলে এসে আস্তানা তৈরি করেন ও বসবাস করা শুরু করেন। সে সময় তিনি ভক্তকুলের জন্য তার জন্মভূমি তালখড়ি গ্রামে এই মন্দিরটি নির্মাণ করেন ও রাধাকৃষ্ণের পূজার জন্য মন্দিরের ভেতর তার মূর্তিও স্থাপন করেন।